GORAKHPUR: आजादी मिले 71 साल हो गए लेकिन आज भी आम जनता को व्यवस्थाओं की मनमानी से छुटकारा नहीं मिल सका है. बात शिक्षा जगत की करें तो कहने को तो इन वर्षो में इस क्षेत्र में भी देश न काफी तरक्की की है लेकिन हकीकत में शिक्षा आम जन के जी का जंजाल बनती जा रही है. मॉडर्न एजुकेशन सिस्टम बच्चों को अच्छी शिक्षा मुहैया कराने के नाम पर पैरेंट्स की जेब ढीली करने का जरिया मात्र बनकर रह गया है. प्राइवेट स्कूलों में हर साल फीस के नाम पर होने वाली मनमानी पर अब तक अंकुश नहीं लगाया जा सका है. हाल ये कि हर साल पैरेंट्स को एडमिशन के वक्त 15-20 प्रतिशत अतिरिक्त बोझ झेलना पड़ता है. इसके अलावा ड्रेस, स्टेशनरी आदि आइटम्स की खरीदारी भी परेशानी बढ़ा देती है. फीस में कमी की हर साल बड़ी-बड़ी बातें और कड़ाई से सख्ती बरतने के बातें तो की जाती हैं, लेकिन इस समस्या से पैरेंट्स को अब भी आजादी नहीं मिल सकी है.